User:Lindwonga Mbekoyozuko Mvengenya

Ngubani uBulelani Mvengenya

UBulelani 'General' Mvengenya wazalelwa kwilali yaseSirhotshweni kwesika Nkosi uJongisizwe Dalibango ngomnyaka we-1991 ngowe-15 kwinyanga kaCanzibe. Engowesihlanu kwithoba kowabo ukhe waya kuthi ntla kwaninalume kwinkalo ephakathi kweGotyiba namampinga nathi uyise kanina wazimilisela khona phesheya kweQinqana elingugongoloza womlambo ogalela khona exhorha nge. Ema khona ke amampinga ngaloo mihla yokufudukela kwawo kwaBombana esuka kumhlatyana wakuQumbu. Xa uphosa amahla ngaseKhohlo utyibisa kumlambokazi omkhulu uCwecwe nothe lomhlabakazi wontakaDalibango wathiywa ngawo kwathiwa yindawo yaseLucwecwe. Ngenene lo mlambokazi unqumla ngqo embindini womhlaba wamaKhawula. Lo mlambokazi kwasekuveleni kwawo ngehlathikazi elineziziba ezinamagama nezihlonitshwayo apho amasame namampinga aafudukela khona. Xa uvela phezu kweeNkwana eli uphumela eMampingeni kwicala elisekunene naseSirhotshweni kwicala elisekhohlo njengokuba sele nditshilo. Njengokuba ezinye izindlu zamaSame zithe tshitshilili eGuse kumhlaba waseXhorha, nanku omnye umntu omninzi ezinze aph' eLucwecwe. Lithi ixhego elidala xa sele libalisa ngembali yalo mzi ukuza kuthi gaa ngoTshulu lo uzale le ndlu yonke iseLucwecwe nede yanezindlwana eziphayaa phantsi koNkosi Ngweyihlile kwaTshomane, lithi intsukaphi iphayaa phezu koMbhashe apho bakhoyo ookhokho abaphambi kooTshulu aba. UBulelani lo ke usesoSirhotsho simnyama sakuloKhangelwa. NdiliSame Ndilisukude ndinguNgcamlel'ichanti umthi kaSihula uKhondwana onxeba lingabonwa mntu kuba lisemphakathweni.

Ndike ndathi cakatha kwelakulo Ma kooMawawa ebukhwenkweni obungekaqoli ndathi bhazalala kulamihlaba yooGotyibeni nooManzi ndidlala ngoMdongwe ndimela khona nempahla kamalume. Kwathi xa ndiqabuka ndawuba umbona kumasimi alapho eMngazi phezu kwaloo madlelo aseHlakothi noontangandini ke phofu. Siqubha phaa kodidophu, ooBhedesayda noo Zandla izidado noko ebezinendili ngelo xesha ngaphambi kokuba ndigoduke ngaphandle kwenkululo kuba kaloku ndandigciniwe logama abazali bam bekwelo leGolide.

Ukubuyela

ukubuyela ekhaya ngaloo mihla yaba kukukhetha ukufunda ngamasiko nenkcubeko yakuthi ndabe ngaxesha linye ndizifake zatshona iinzipho kwicandelo zemfundo kwisikolo iLutubeni Juniya apho babebhalise khona noko babesele berhoxile abakhuluwa bam abanye sele benyukele kwiJC kwalapho. Phakathi kwee nto ezabangela ukudodobala kwinkqubo yam kweso sikolo yayikukuba ndandifunda ngezinto noko ezingenanxaxheba nezingeyonxalenye yobom endandibuphila imihla ngemihla nokuba abantwana bakuthi abenza iinto engeba nam ndiyazenza babengekho apho bekwezinye izikolo befunda ngeendlela noko ezingohlukanga kumasiko ethu. Kaloku iLutubeni Juniya le yayisemishini. Yaye naloo lali yayikuyo neziyingqongileyo zazonganyelwe ngamagqobhoka kuphela ndibe mna kwelam icala ndizalelwe eSirhotshweni ndaza ndaya kuthi cakatha eMampingeni ndihamba kumihlaba yakwaBomvana.

Kuthe ke ndimane ndisinikela umva isikolo ndizibandakanye nemidak' emnyam' engeva sepha endle inkunzi zaseSirhotshweni sijongane nempahla yoobawo, sidibane mfondini namanye amakhwenkwe ezinye iilali side sithelekiswe noko lowo wawungengommandla wam nje kuba bendiphelela nje ekonwabeleni umlo wamanye nokuhlanganyela xa umhlambi wakuthi selulum' ongezantsi.

Kaula J.S.S.

Ndiphume ndaphuphutheka kweso sikolo saseLutubeni ndayakuzifaka kwisikolo esiyi Kaula Junior esele siyiPrayimari kungoku nje nalapho ke ndafika ndarhabula ngakumbi ngemilando yobukomkhulu bukaNkosi uJongisizwe ndathi ndabanomdla ngobudlalwene obuphakathi kweentsapha ezilapho elucwecwe ndiqonda negalelo lentlalo yobugqobhoka kwkwimfundo endandisele ndiyifunxile. Ngexesha ndigaleleka kwesi sikolo sitsha ndaqale ndabona phantse yonke imidlalwana endandiyiqhelele ezindle nasemakhaya isenzeka kuquka ukucwaya ngeentonga, amanqindi mfondini nezinye nje izidlalwana obonayo ukuba ziphenjelelwa lifuthe lentlalo le ingqongene nesikolo esi kuba isikolo sakwaKaula siphahle yimizi yakomkhulu mfondini kwicala elingemva kanye ingumzi lo wakomkhulu sisithi singabantwana xa sihleli kumabalana nasemithunzini yalapha esikolweni sibone loo maqedlana amaphakathi engena komkhulu ade athi ohlala komkhulu okanye kufuphi kakhulu anizobele umfanekiso-ngqondweni wokuqhubeka kwetyala awakhe walakhela umkhanyo uzive unomdla noko. Ndingabalisa ndime phi na ngethamsanqa lokubonela ikomkhulu nezinto eziqhubeka khona ngayo yonke imihla kuba kaloku yonke into eqhubeka esizweni iphelela komkhulu xa ithe yabe idlule ingasombululekanga kwezo nkundla ziphambi kwale yakomkhulu kuba kaloku emakhaya zikhona izigaba zolawulo nezigaba zomiliselo mthetho ezithi ziselwe iso sele kuxoxwa komkhulu uve indoda ethile yenkundla ibuza ukuba umcimbi lo ubuthiweni na xa uxoxwa ebhodini. Ebhodini akuxelwa kwinkundla yokuqala, inkundla yokuqala isekhayeni nalapho abantu abakhulu bomzi ngokwezindlu bathi badibane ukusombulula umbandela oxakileyo noko okucacayo ukuba abo bachaphazelekayo bayohluleka kukuwusombulula lithi ke ikhaya liphela ligwebe ngendlela eliqondayo ukuba alisayi kuzisola neliqondayo ukuba ilungele wonke ubani yaye akungeke kubekho zintsolo nakwisizukulwana esiza kuvela ngendlela ekugwetywe ngayo.

Ndithe ke ndilapho kanye kanye ndafumana ifuthe elimandla ndade ndabe ndizoyamanisa nenkolo le yobuKrestu kwiinkonzo zamaWesile ukusukela kwiminyaka yoo200 xa kanye ndiqabuka. Ndathi ngowama-2010 ndafumana ithamsanqa lokuba ndenziwe umntu noko omkhudlwana ngubawo. Isilimela sika2010 sithwase nam ndiyindoda yathi lo nto yandinika uxanduva oluthe qabavu lokusezeka ngokupheleleyo wonke umfutho wobuncwane bezithethe namasiko abantu abaNtsundu ndihambela phambili nakwicala le mfundo ecwangcwisiweyo ndingena iJC eLutubeni nalapho ndiphume khona ndaza kufika kwiziko-mfundo iRhodes ngomnyaka wama-2016.

E-Univesiti

Lwavutha ke ngenene uthando lwam kuluNtu lwam kuba apha eRhodes ndizibandakanye nomzabalazo wemfundo engcono yomntu wonke ndizinikele kakhulu ekuphakamiseleni phezulu inkcubeko kaNtu nokugxobha-gxobhana nengcingane ephenjelelwa yimpucuko yokujongela phantsi izinto neelwimi zesiNtu.

Ndinyulelwe kwiqoqo elikhokele abafundi izihlandlo ezininzi kwizikhundla ezininzi logama ndiqhuba nezifundo zam ze BA ndigxile kwinkcubeko jikelele, inkcubeko eAfrika kwakunye neyomzi kaNtu nolwimi olu lwesiXhosa.

Phakathi kwezinto endizenza ngocoselelo nothakazelelo olukhulu kukubhala ndigxile kwintlalo yoluntu lwam.